**OSNOVNA ŠKOLA DOBRIŠE CESARIĆA**

**ZAGREB, K. Š. Đalskog 29**

**Tel: 2319 360, fax: 2339 88**

**Email:** **os.dobrise.cesarica@inet.hr**

**Mrežna stranica škole:** [**www.os-cesarica.hr**](http://www.os-cesarica.hr)

**Povjerenstvo Grada Zagreba za pripremu i**

**provedbu natjecanja učenika osnovnih škola**

**u poznavanju engleskoga jezika**

KLASA: 602-02/19 - 01

URBROJ:251-156-19-01

**Zagreb, 4. siječnja 2019.**

 **Osnovnim školama grada ZAGREBA**

**koje provode školsko natjecanje**

**iz engleskog jezika**

**Školska i županijska natjecanja iz engleskog jezika**

Poštovani,

 i ove godine smo domaćini Županijskog natjecanja iz engleskoga jezika za osnovne škole Grada Zagreba.

Školska natjecanja iz engleskog jezika održavaju se u srijedu, 23.siječnja 2019.

od 13 sati.

Budući da svake godine NA ŠKOLSKOJ RAZINI NATJECANJA sudjeluje više od 90% osnovnih škola Grada Zagreba, škole se ne trebaju posebno prijavljivati za ŠKOLSKU RAZINU već ćemo testove za školsku razinu poslati svim školama na području županije.

.

 **Školsko povjerenstvo i ravnatelj škole odgovorni su za valjanu provedbu školskoga natjecanja, osiguravaju tajnost testova do početka natjecanja i jamče vjerodostojnost navoda o natjecateljima i njihovim rezultatima.**

Školsko povjerenstvo imenuje ravnatelj škole sukladno kriterijima iz Općih uputa natjecanja

Radi lakšeg otklanjanja eventualnih problema, molimo vas da zajedno sa Prijavama i tabelama koje šaljete zemaljskom poštom, pošaljete i mail adresu ili telefonski/mob. broj (broj mentora!) na koji vas možemo kontaktirati.

**Dio Uputa za provedbu prenosimo u nastavku:**

**Natjecanje iz engleskoga jezika**

**Organizatori**

Ministarstvo znanosti i obrazovanja

Agencija za odgoj i obrazovanje

**Sjedište i adresa državnoga povjerenstva**

Agencija za odgoj i obrazovanje

Donje Svetice 38, 10 000 Zagreb

**Tajnica državnoga povjerenstva**

Martina Šturm, prof., viša savjetnica za engleski jezik

Agencija za odgoj i obrazovanje, Donje Svetice 38, 10 000 Zagreb

telefon: 01/2785 026, e-mail: martina.sturm@azoo.hr

**Vremenik natjecanja**

Školsko: 23. siječnja 2019. u 13 sati (srijeda)

Županijsko: 26. veljače 2019. u 10 sati (utorak)

Državno: 1. – 3. travnja 2019. (ponedjeljak – srijeda)

**Natjecatelji i razine natjecanja**

Natjecati se mogu samo učenici 8. razreda osnovne i 2. i 4. razreda srednje škole koji pohađaju nastavu iz engleskoga jezika prema važećim nastavnim planovima i programima Ministarstva znanosti i obrazovanja Republike Hrvatske.

Postoje 3 razine natjecanja: školska, županijska i državna. Učenici koji se prijave na bilo koju razinu natjecanja dužni su sudjelovati u svim dijelovima natjecanja prema utvrđenom redoslijedu.

Na školskoj i županijskoj razini natjecanja, učenici koji su se školovali na engleskom jeziku (jednu školsku godinu, dulje ili kraće od toga) natječu se zajedno s ostalim natjecateljima.

Međutim, na državnoj razini natjecanja, za učenike školovane na engleskom jeziku postoji Lista C – vidi *Posebne upute Lista (C).* Na ovoj listi nalaze se učenici koji su se:

* bilo kada tijekom svoga dosadašnjeg obrazovanja školovali na engleskom jeziku dulje od 1 školske godine,
* tijekom prethodne 2 školske godine školovali na engleskom jeziku u trajanju od 1 obrazovnog razdoblja do 1 školske godine.

U natjecanju mogu sudjelovati i učenici s teškoćama (prema članku 65. Zakona o odgoju i obrazovanju u osnovnoj i srednjoj školi (Narodne novine, broj 87/08, 86/09, 92/10, 105/10, 90/11, 5/12, 16/12 i 86/12). Stručna služba matične škole mora učenika s teškoćama i roditelje pravovremeno upoznati sa sustavom natjecanja koje po svojoj prirodi izdvaja samo određeni broj najuspješnijih u pojedinoj kategoriji. Mentori učenika trebaju na vrijeme obavijestiti tajnicu Državnoga povjerenstva (martina.sturm@azoo.hr) o potrebi tehničke prilagodbe ispita na školskoj i svakoj sljedećoj razini natjecanja.

Zahtjev za prilagodbom ispita potrebno je dokumentirati Rješenjem Ureda državne uprave o primjerenom obliku školovanja učenika s teškoćama. Za vrste prilagodbi vidi *Dodatne upute, točka 4.*

**Kategorije natjecanja**

**1. OSNOVNA ŠKOLA**

Na školskoj i županijskoj razini natjecanja postoji jedna kategorija natjecanja:učenici 8. razreda.

Na državnoj razini natjecanja učenici koji su se bilo kada tijekom svog dosadašnjeg obrazovanja školovali na engleskom jeziku dulje od 1 školske godine, kao i oni učenici koji su se tijekom prethodne 2 školske godine školovali na engleskom jeziku u trajanju od 1 obrazovnog razdoblja do 1 školske godine, bit će svrstani na Listu C. Ostali učenici 8. razreda pozvani na državno natjecanje bit će svrstani na Listu 8A.

Minimalni postotak riješenosti testa za pristupanje na sljedeću razinu natjecanja:

– školska razina → županijska razina: NIJE UNAPRIJED ZADAN POSTOTAK RIJEŠENOSTI, već školska povjerenstva šalju županijskom povjerenstvu sve konačne listove za odgovore, za koje je pričvršćen („zaklaman”) obrazac za zaporku. Međutim, u županijama s velikim brojem natjecatelja županijska povjerenstva mogu samostalno odrediti donju bodovnu granicu za slanje listova za odgovore te o tome pravovremeno obavijestiti sve škole u županiji.

– županijska razina → državna razina: 75% (75 bodova)

Ljestvica poretka učenika koji će biti pozvani na državno natjecanje izradit će se na temelju pristiglih rezultata postignutih na županijskom natjecanju nakon što Državno povjerenstvo provjeri ispravljanje i bodovanje listova za odgovore. Ukupan broj učenika koji će biti pozvani na državno natjecanje utvrđuje Državno povjerenstvo, a prema kvoti zadanoj od MZO-a. Usmenom dijelu ispita na državnoj razini pristupaju svi učenici.

**Upute za provedbu različitih razina natjecanja**

**I. Školsko natjecanje**

Školska se natjecanja provode samo pisanim putem **23. siječnja 2019.** s početkom u 13.00 satiu svim školama Republike Hrvatske koje imaju zainteresirane učenike koji pohađaju nastavu iz engleskoga jezika prema planu i programu Ministarstva znanosti i obrazovanja Republike Hrvatske. Dužnost je svake škole učenike pravodobno izvijestiti o mogućnosti sudjelovanja.

Upravni odjeli u županijama dužni su obavijestiti osnovne i srednje škole u svojim županijama koje su osobe zadužene za provedbu natjecanja i smotri.

Testove i sve pripadajuće materijale za provedbu školskoga natjecanja Državno će povjerenstvo dostaviti nadležnoj osobi u svakoj županiji do **21. siječnja 2019.**, koja ih je po primitku dužna (najkasnije do **22. siječnja 2019.**) dostaviti školama koje su se županijskom uredu prijavile za natjecanje.

Školsko natjecanje provode školska povjerenstva tako da, od Državnoga povjerenstva posredovanjem nadležnog županijskog ureda, dobiju testove (po kategorijama) koji su jedinstveni za cijelu Hrvatsku. Školsko povjerenstvo imenuje ravnatelj škole sukladno kriterijima iz Općih uputa natjecanja (točka 8.3: *Za svaku razinu natjecanja članovi povjerenstva moraju biti časni, uzorni i stručni ljudi koji se moraju pridržavati pravila pojedinih natjecanja i koji ni na koji način ne smiju biti u sukobu interesa)*. Školsko povjerenstvo i ravnatelj škole odgovorni su za valjanu provedbu školskoga natjecanja, osiguravaju tajnost testova do početka natjecanja i jamče vjerodostojnost navoda o natjecateljima i njihovim rezultatima.

Članovi Državnoga povjerenstva mogu biti mentori/bliska rodbina učenicima na školskom natjecanju, ali u tom slučaju ne mogu u Povjerenstvu biti raspoređeni na poslove sastavljanja i recenziranja testova školske razine natjecanja za kategorije u kojima se njihovi učenici natječu.

Školsko povjerenstvo dužno je provjeriti pravovremenost dostave testovnih materijala, a potom organizirati njihovo fotokopiranje/umnožavanje u dovoljnom broju primjeraka. **Za svakoga natjecatelja potrebno je osigurati po 2 primjerka lista za odgovore te pripremiti odgovarajuću zaporku.**

Učenici neće samostalno određivati zaporke, već će **dobiti zaporke koje će unaprijed pripremiti školsko povjerenstvo**.Dovoljno je da zaporka bude samo riječ. *(Vidi detaljnije pod: Upute za provedbu pisanog dijela natjecanja, točka 6).*

Neposredno po završetku školskoga natjecanja, Školsko povjerenstvo objavljuje primjerke riješenih testova na vidljivom mjestu. Nakon ispravka testova prema dostavljenom ključu za odgovore, Školsko povjerenstvo izrađuje privremene ljestvice poretka (pod zaporkama), a zatim nakon rješavanja eventualnih žalbi i ljestvice konačnoga poretka – vidi tablice priložene na kraju ovoga dokumenta u odjeljku *Prilozi.*

Prilikom bodovanja odgovora (ili žalbi učenika) školsko povjerenstvo nije dužno prihvatiti sve izraze koje je moguće pronaći na internetu i u ostalim izvorima, već će povjerenstvo prihvatiti formalne, uvriježene i frekventne izraze koji se mogu pronaći u pouzdanim rječnicima i sličnim izvorima. Izraze niske frekvencije, neuvriježene u širokoj upotrebi i nepoznate prosječnom izvornom govorniku nadležno povjerenstvo nije dužno prihvatiti.

Nakon školskog natjecanja, a najkasnije do **25. siječnja 2019. (petak)** sve škole koje su sudjelovale na ovoj razini natjecanja trebaju na adresu škole domaćina županijskog natjecanja poslati:

**1) običnom (zemaljskom) poštom:**

 – ispisani primjerak ljestvica konačnoga poretka s jasno označenim razredom i kategorijom natjecanja

 (OŠ; SŠ 2A, SŠ 2B, SŠ 4A, SŠ 4B)

 – sve konačne listove za odgovore s pričvršćenim („zaklamanim”) obrascem za zaporku (u županijama s velikim brojem natjecatelja županijska povjerenstva mogu samostalno odrediti donju bodovnu granicu za slanje listova za odgovore)

Napomena: Škola domaćin županijskog natjecanja odnosno predsjednik županijskog povjerenstva dužni su sve pristigle konačne listove za odgovore sa školske razine natjecanja sačuvati do kraja školske godine. Svi ostali testovni materijali koji se ne šalju na uvid županijskom povjerenstvu ostaju u svakoj pojedinoj školi i čuvaju se do kraja školske godine.

**2) elektroničkom poštom:**

– ispunjenu excel (.xls) tablicu za Natjecanje iz engleskog jezika s rezultatima školskoga natjecanja

Napomena: ova je tablica dostupna na internetskoj stranici Agencije za odgoj i obrazovanje ([www.azoo.hr](http://www.azoo.hr)) pod Natjecanja i smotre / Upute i obavijesti). Važno je pridržavati se uputa za popunjavanje i u njoj ne raditi nikakva dodatna formatiranja. Malim tiskanim slovima (osim zaporke) popunjavaju se polja koja su relevantna za natjecanje: redni broj, OIB, ime, prezime, školska godina, broj kategorije, razred, ime i prezime mentora, naziv škole, grad, broj županije, županija, ostvareno mjesto, bodovi i zaporka. Šifre kategorija za Natjecanje iz engleskog jezika su sljedeće: **40** Srednja škola 2A, **41** Srednja škola 2B, **42** Srednja škola 4A, **43** Srednja škola 4B i **45** Osnovna škola 8. razred.

U slučaju izmjena ovih podataka molimo vas da se pridržavate svih novih odredbi koje će biti objavljene na internetskoj stranici Agencije za odgoj i obrazovanje.

Županijsko će povjerenstvo na temelju uvida u sve ljestvice poretka i provjere točnosti ispravljanja svih pristiglih listova za odgovore, a u skladu s organizacijskim i materijalnim mogućnostima županije i škole domaćina, utvrditi broj i sastaviti popis učenika koji će sudjelovati na županijskom natjecanju. Županijsko povjerenstvo smije korigirati ukupan broj bodova na više ili manje u slučaju da uoči manjkavosti u ispravljanju na školskoj razini.

Potom će elektroničkom poštom, što je prije moguće, a najkasnije do **1. veljače 2019.** poslati ljestvice objedinjenih rezultata školskoga natjecanja svim školama čiji su učenici sudjelovali na školskom natjecanju, s jasno označenim učenicima koji se pozivaju na županijsko natjecanje.

Filtriranu excel (.xls) tablicu (tj. tablicu na kojoj su samo imena pozvanih učenika) predsjednik županijskoga povjerenstva treba poslati i u Županijski ured za prosvjetu / Upravni odjel u županiji da bi se mogle pripremiti pohvalnice za učenike i zahvalnice za mentore (ovisno o županijama).

Dužnost je predsjednika županijskoga povjerenstva/zamjenika da tajnici državnoga natjecanja elektroničkom poštom (martina.sturm@azoo.hr) pošalje podatke koliko se ukupno učenika natjecalo u svim kategorijama školskoga natjecanja.

**II. Županijsko natjecanje**

Županijsko Natjecanje iz engleskoga jezika održat će se **26. veljače 2019.** godine s početkom u 10.00 sati. Organizatori natjecanja u županijama određuju mjesto i školu u kojoj će se organizirati županijsko natjecanje te imenuju predsjednike i članove županijskih povjerenstava za pripremu i provođenje županijskih natjecanja.

Preporučuje se da se županijsko povjerenstvo imenuje u suradnji s voditeljima županijskih stručnih vijeća učitelja/nastavnika engleskoga jezika koje je imenovala Agencija za odgoj i obrazovanje. Također se preporučuje da predsjednik županijskoga povjerenstva bude osoba koja je raspoređena na poslove učitelja odnosno nastavnika engleskoga jezika.

Članovi županijskih povjerenstava i članovi Državnoga povjerenstva mogu biti mentori / bliska rodbina učenicima na županijskom natjecanju, ali ne mogu biti raspoređeni na sljedeće poslove u kategoriji u kojoj se njihovi učenici natječu: sastavljanje i recenzija testa te čitanje teksta za slušno razumijevanje.

Županijsko natjecanje provode županijska povjerenstva tako da od Državnoga povjerenstva dobiju testovne materijale (po kategorijama) koji su jedinstveni za cijelu Hrvatsku.

Državno će povjerenstvo nadležnoj osobi pri svakoj županiji najkasnije do **22. veljače 2019.** dostaviti primjerke testova i pripadajućih materijala (uključujući i zvučne zapise tekstova za slušanje s razumijevanjem) za sve kategorije natjecanja. Zvučni zapisi dostavit će se ili zemaljskom poštom na CD-u ili elektroničkom poštom, o čemu će organizatori biti pravovremeno obaviješteni. Nadležna je osoba dužna osigurati pravovremenu dostavu materijala u školu (škole) koju je organizator županijskoga natjecanja odredio za domaćina natjecanja. Predsjednik županijskoga povjerenstva dužan je organizirati fotokopiranje/umnožavanje testovnih materijala u dovoljnom broju primjeraka. **Za svakog natjecatelja potrebno je osigurati po 2 primjerka lista za odgovore te pripremiti odgovarajuću zaporku.**

Učenici neće samostalno određivati zaporke, već će **dobiti zaporke koje će unaprijed pripremiti županijsko povjerenstvo**.Dovoljno je da zaporka bude samo riječ. *(Vidi detaljnije pod: Upute za provedbu pisanog dijela natjecanja, točka 6).*

Predsjednik povjerenstva također je dužan osigurati korektnu provedbu županijskoga natjecanja prema *Općim uputama* te uputama objavljenim u *Katalogu natjecanja i smotri* i tajnost testova do početka natjecanja.

Županijsko povjerenstvo treba sastaviti i hodogram (vremenik) natjecanja, na kojem treba naznačiti vremenski okvir natjecanja, popis članova Prosudbenog povjerenstva iz redova mentora učenika te odrediti dežurne učitelje i nastavnike i poslati ga na sve škole koje sudjeluju na županijskom natjecanju.

Predsjednik županijskog povjerenstva i ravnatelj škole domaćina dužni su osigurati i kvalitetan CD-player ili zvučnike uz računalo da bi se učenicima osigurali prikladni uvjeti za rješavanje zadatka slušanja.

Županijsko povjerenstvo ispravlja testove na temelju dostavljenoga ključa za odgovore. Iznimno, u slučaju točnoga rješenja koje nije predviđeno u ključu, županijsko povjerenstvo odlučuje u skladu s profesionalnim saznanjima i uvidom u stručnu literaturu. O tome je prilikom slanja konačnih ljestvica poretka i listova s odgovorima predsjednik Županijskoga povjerenstva dužan izvijestiti Državno povjerenstvo tako što će navesti odgovore priznate mimo predviđenih. Odluka Državnoga povjerenstva o točnosti takvih rješenja je konačna i ona se primjenjuje na sve pristigle listove s odgovorima u toj kategoriji.

Prilikom bodovanja odgovora (ili žalbi učenika) županijsko povjerenstvo nije dužno prihvatiti sve izraze koje je moguće pronaći na internetu i u ostalim izvorima, već će povjerenstvo prihvatiti formalne, uvriježene i frekventne izraze koji se mogu pronaći u pouzdanim rječnicima i sličnim izvorima. Izraze niske frekvencije, neuvriježene u širokoj upotrebi i nepoznate prosječnom izvornom govorniku nadležno povjerenstvo nije dužno prihvatiti.

Nakon održanoga županijskoga natjecanja, županijsko povjerenstvo objavljuje primjerke riješenih testova na vidljivom mjestu. Nakon ispravka konačnih listova za odgovore, županijsko povjerenstvo izrađuje privremene ljestvice poretka (pod zaporkama), a zatim nakon rješavanja eventualnih žalbi i ljestvice konačnoga poretka (vidi tablice priložene na kraju ovoga dokumenta *– Prilozi).*

Nakon objave konačnih rezultata (na oglasnoj ploči škole i na internetskim stranicama škole domaćina) proglašavaju se pobjednici, a mogu se dodijeliti i nagrade najuspješnijim učenicima.

Županijska povjerenstva, odnosno njihovi predsjednici, dužni su nakon županijskoga natjecanja, a najkasnije do **28. veljače 2019.** na adresu sjedišta Državnoga povjerenstva za natjecanje iz engleskoga jezika (Martina Šturm, Agencija za odgoj i obrazovanje, Donje Svetice 38, 10 000 Zagreb) zemaljskom poštom poslati sljedeće materijale:

– ispisani primjerak ljestvica konačnoga poretka s jasno označenim razredom i kategorijom natjecanja (OŠ, SŠ 2A, SŠ 2B, SŠ 4A, SŠ 4B)

– konačan list za odgovore za svakoga pojedinoga učenika u kategoriji **osnovne škole** kojem je postotak riješenosti od 75% do 100%.

– konačan list za odgovore za svakoga pojedinoga učenika kojem je postotak riješenosti od 80% do 100% za **A liste** u kategorijama 2. i 4 razred **srednje škole**

– konačan list za odgovore za svakoga pojedinoga učenika kojem je postotak riješenosti od 70% do 100% za **B liste** u kategorijama 2. i 4 razred **srednje škole**

Napomena: Na svaki poslani konačni list za odgovore mora biti uredno pričvršćen („zaklaman”) ispunjeni obrazac za zaporku dotičnoga učenika.

Svi ostali testovni materijali (uključujući i nevažeće/rezervne listove za odgovore ili listove za odgovore koji se neće dalje vrednovati) ostaju u školi domaćinu i čuvaju se do kraja školske godine.

Županijska povjerenstva, odnosno njihovi predsjednici, također su dužni nakon županijskog natjecanja, a najkasnije do **28. veljače 2019.** elektroničkom poštom poslati konačne excel (.xls) tablice s rezultatima županijskog natjecanja i to:

– predsjedniku Državnog povjerenstva na adresu: denis.plavetic@gmail.com (OŠ i SŠ)

– svim školama u županiji čiji su učenici sudjelovali na županijskom natjecanju

– Županijskom uredu za prosvjetu/Upravnom odjelu u županiji da bi se mogle tiskati diplome

(ovisno o županijama)

Napomena: za ljestvicu konačnog poretka potrebno je koristiti isključivo excel tablicu Agencije za odgoj i obrazovanje (vidi pod Školsko natjecanje).

Državno povjerenstvo preuzet će samo one pošiljke koje budu imale poštanski žig s najkasnijim datumom od **28. veljače 2019.** Rezultati koji ne pristignu u navedenom roku, nepotpuno ispunjeni materijali kao ni listovi za odgovore na koje nije pričvršćen („zaklaman”) ispunjeni obrazac za zaporku te ljestvice poretka koje ne budu sadržavale sve podatke (uključujući mjesto i nadnevak, pečat škole domaćina županijskoga natjecanja i potpis predsjednika županijskoga povjerenstva) neće se razmatrati ni uvrštavati na državne liste.

**III. Državno natjecanje**

Na državnom natjecanju sudjeluju najuspješniji učenici koji na temelju bodovnoga poretka sastavljenoga prema rezultatima županijskih natjecanja stječu pravo sudjelovanja. Ljestvice poretka učenika koji će biti pozvani na državno natjecanje (tzv. državne liste) dobivaju se nakon što Državno povjerenstvo provjeri ispravljanje i bodovanje listova za odgovore sa županijskoga natjecanja i objedini sve ljestvice poretka iz županija po kategorijama natjecanja. Prilikom sastavljanja državnih lista Državno povjerenstvo ima pravo korigirati broj bodova na više ili niže (zbog eventualnoga previda županijskih povjerenstava pri ispravku, bodovanju listova za odgovore ili sl.).

Članovi Državnoga povjerenstva mogu biti mentori/bliska rodbina učenicima na državnom natjecanju, ali ne mogu biti raspoređeni na sljedeće poslove u Povjerenstvu u kategoriji u kojoj se njihovi učenici natječu: sastavljanje i recenzija testa, čitanje teksta za slušno razumijevanje, ispravljanje sastavka i usmeni ispit.

O maksimalnom broju učenika koji će biti pozvani na državno natjecanje odlučuje Ministarstvo znanosti i obrazovanja na prijedlog Agencije za odgoj i obrazovanje. Na temelju odluke MZO-a na državno natjecanje u školskoj godini 2018/2019. bit će pozvano do 105 učenika.

Državno povjerenstvo će najkasnije do **13. ožujka 2019.** objaviti konačne ljestvice poretka (za sve kategorije i sve liste) na internetskoj stranici Agencije za odgoj i obrazovanje ([www.azoo.hr](http://www.azoo.hr/)) u rubrici „Natjecanja i smotre / Katalog natjecanja i smotri / Natjecanje iz engleskoga jezika“. Državno će povjerenstvo na ljestvicama posebno označiti i istaknuti učenike koji su svojim rezultatom stekli pravo sudjelovanja na državnom natjecanju. To se ujedno smatra i javnim pozivom na državnu razinu natjecanja pa se **učenici neće dodatno pozivati pisanim pozivom** na adresu škole.

Ravnatelj škole je dužan tajnici Državnoga povjerenstva najkasnije do **19. ožujka** **2019.** elektroničkom poštom (martina.sturm@azoo.hr) poslati:

– **Prijavnicu** za državno natjecanje (Prilog 4) – poslati je kao običan word dokument (neskeniranu)

– **Izjavu** (Prilog 5) kojom ravnatelj škole potvrđuje da je izvršio uvid u svjedodžbe pozvanog učenika te da svojim potpisom jamči da učenik nije školovan na engleskom jeziku odnosno, u slučaju školovanja na engleskom jeziku koliko je to školovanje trajalo. Ova izjava obavezno mora biti potpisana od strane ravnatelja, ovjerena pečatom te skenirana i poslana na navedenu adresu elektroničke pošte.

Napomena: U slučaju da se učenik jednim dijelom školovao na engleskom jeziku, škola je također dužna tajniku natjecanja poslati skenirane svjedodžbe zemalja koje su te svjedodžbe izdale.

**Posebne upute – Lista (C) – Kategorija učenika koji su se u dijelu obrazovanja školovali na engleskom jeziku**

Na državnoj razini natjecanja svi oni učenici (8. razred OŠ, 2. razred SŠ i 4. razred SŠ) koji su se bilo kada tijekom svog dosadašnjeg obrazovanja školovali na engleskom jeziku dulje od 1 školske godine natjecat će se na Listi C.

Na Listi C također će se natjecati i svi učenici (8. razred OŠ, 2. razred SŠ i 4. razred SŠ) koji su se tijekom prethodne 2 školske godine školovali na engleskom jeziku u trajanju od 1 obrazovnog razdoblja do 1 školske godine.

**Važno!!!**

**Učenici s Liste C će i pisani i usmeni dio testa odraditi u svojoj kategoriji po uzrastu (OŠ, 2A, 2B, 4A, 4B), tj. imat će identične zadatke i bodovanje kao i učenici s Liste A. Međutim, njihov konačan zbroj bodova donijet će im na Listi C ono mjesto koje bi osvojili da su se natjecali na odgovarajućoj Listi A. Njihovo ovako osvojeno mjesto na Listi C neće utjecati na redoviti plasman učenika koji se natječu na Listi A.**

**Tijek i sadržaj ispita po razinama i kategorijama natjecanja**

Za sve tri razine natjecanja testove sastavlja Državno povjerenstvo. Natjecanja na školskoj i županijskoj razini provode se samo pisano, a na državnoj razini natjecanje uključuje i usmeni dio. **Pisani dio natjecanja traje:**

* **na školskoj razini: 90 minuta**
* **na županijskoj razini: 120 minuta**
* **na državnoj razini: 160 minuta**

Upute za ispravljanje i bodovanje testova na školskoj i županijskoj razini bit će dostavljene školskim, odnosno županijskim povjerenstvima zajedno s primjerkom testa.

**Sadržaj ispita znanja**

**I. ŠKOLSKA RAZINA (90 minuta)**

|  |  |  |
| --- | --- | --- |
| 1. | čitanje s razumijevanjem |  6 bodova |
| 2. | uporaba jezika (gramatika i vokabular) |  54 boda |

Ukupno: 60 bodova

**II. ŽUPANIJSKA RAZINA (120 minuta)**

|  |  |  |
| --- | --- | --- |
| 1. | slušanje s razumijevanjem |  10 bodova |
| 2. | čitanje s razumijevanjem |  20 bodova |
| 3. | uporaba jezika (gramatika i vokabular) |  70 bodova |

Ukupno: 100 bodova

**Napomena:** Ukoliko nije moguće koristiti / reproducirati dostavljene zvučne zapise za test ***slušanje s razumijevanjem,*** predsjednik županijskoga povjerenstva odgovara za odabir učitelja / nastavnika čitača teksta. Učitelj/nastavnik čitač ne mora nužno biti član županijskoga povjerenstva, ali nikako ne smije biti mentor/bliska rodbina ni jednom od učenika/natjecatelja u učionici u kojoj čita tekst za ***slušanje s razumijevanjem***. Predsjednik županijskoga povjerenstva također osigurava da se učitelji / nastavnici čitači okupe na sigurnom mjestu i dobiju tekst na uvid najkasnije 10 minuta prije čitanja teksta natjecateljima.

**III. DRŽAVNA RAZINA (pisani dio 160 minuta + cca 10 minuta usmeni dio)**

– osnovne škole (8A i Lista C)

|  |  |  |
| --- | --- | --- |
| 1. | slušanje s razumijevanjem | 60 bodova |
| 2. | čitanje s razumijevanjem |
| 3. | uporaba jezika (gramatika i vokabular) |
| 4. | sastavak | 20 bodova |
| 5. | usmeni ispit | 20 bodova |

Ukupno: 100 bodova

– srednje škole (2A, 2B, 4A, 4B i Lista C)

|  |  |  |
| --- | --- | --- |
| 1. | slušanje s razumijevanjem | 50 bodova |
| 2. | čitanje s razumijevanjem |
| 3. | uporaba jezika (gramatika i vokabular) |
| 4. | sastavak | 25 bodova |
| 5. | usmeni ispit | 25 bodova |

Ukupno: 100 bodova

Elementi kulture i civilizacije zemalja engleskog govornog područja sastavni su dio testova na svim razinama natjecanja.

**Pisani dio ispita na državnoj razini provodit će se na sljedeći način:**

Prvi dio ispita (70 minuta):

1. sastavak.

Nakon toga slijedi kratka stanka.

Drugi dio ispita (90 minuta):

1. slušanje s razumijevanjem

1. čitanje s razumijevanjem
2. uporaba jezika (gramatika i vokabular).

**Sastavak na državnoj razini:**

Sastavak se piše na zadanu temu, blisku uzrastu natjecatelja. Jezik treba biti primjerenoga registra, a sadržaj sukladan temi. Sastavak treba biti bogat jezičnim strukturama i vokabularom, jasno strukturiran s uvodom, razradom i zaključkom, uredno napisan isključivo pisanim slovima, a pojedina slova (npr. a, o, m, n, r, u, q i sl.) moraju biti jasno raspoznatljiva.

**Sadržaj usmenoga dijela ispita na državnoj razini:**

Usmeni dio traje do deset minuta po natjecatelju. Sastoji se od razgovora učenika s izvornim govornikom i članovima prosudbenoga povjerenstva. Učenik iz hrpe listića s temama izvlači jednu te se razgovorom provjerava učenikova komunikacijska kompetencija na stranom jeziku, ocjenjuje se leksičko bogatstvo, uporaba morfosintaktičkih struktura, izgovor, kakvoća sadržaja i stil. Pri tome mu pomaže slikovni materijal i/ili natuknice koje izrađuje ispitno povjerenstvo. Na usmenom dijelu ispita moguće je postići najviše 20 bodova (OŠ, 8A i Lista C), odnosno 25 bodova (SŠ liste A, B i C).

**Upute za provedbu pisanoga dijela natjecanja (testa)**

za škole domaćine, predsjednike i članove školskih i županijskih povjerenstava te Državnoga povjerenstva:

1. Raspored natjecatelja po učionicama mora biti napravljen na vrijeme i izvješen na oglasnoj ploči škole domaćina. Uz svaku učionicu u kojoj se piše test također je potrebno izvjesiti raspored natjecatelja. Ovi rasporedi moraju biti izvješeni najmanje 60 minuta prije početka testa (za županijska i državno natjecanje).
2. Za cijelo vrijeme trajanja testa u učionici moraju biti prisutna **dva** dežurna učitelja/nastavnika, koji su dužni doći u učionicu 10 minuta prije početka testa. Na županijskoj i državnoj razini niti jedan učitelj/nastavnik ne smije biti dežuran u učionici u kojoj test pišu njegovi učenici.

Učitelj/nastavnik sa sobom mora donijeti:

* za svakog natjecatelja po jedan primjerak testa, **dva primjerka lista za odgovore**, malu omotnicu s listićem za zaporku (unaprijed određenu) i uputu za rješavanje testa
* nekoliko rezervnih kemijskih olovaka (plavih ili crnih)
* popis natjecatelja koji pišu test u toj učionici.
* dovoljan broj praznih A4 papira s pečatom škole domaćina (samo na državnoj razini, radi sastavka)
1. Natjecatelji moraju doći ispred određene učionice najmanje 10 minuta prije početka testa. Sa sobom moraju ponijeti kemijsku olovku (po mogućnosti 2 kemijske olovke plave ili crne, koje se ne mogu brisati).
2. Natjecatelji ne smiju ući u učionicu bez dopuštenja dežurnoga učitelja/nastavnika. Nakon što identificira natjecatelje, dežurni učitelj/nastavnik mora omogućiti da natjecatelji sve osobne stvari (torbe, knjige, kapute i sl.) ostave na za to određenom mjestu u učionici. Mobilne telefone natjecatelji moraju isključiti i predati na čuvanje dežurnom učitelju/nastavniku.
3. Dežurni učitelj/nastavnik mora rasporediti natjecatelje na takav način da onemogući bilo kakav kontakt među njima. (Natjecatelji sjede jedan iza drugoga, po jedan u svakoj klupi, uz dovoljan razmak među klupama.)
4. Dežurni učitelj/nastavnik, nakon što je natjecatelje rasporedio po klupama, mora podijeliti ispitne materijale. Na njegov znak svi natjecatelji uzimaju malu omotnicu s obrascem za zaporku koja je unaprijed pripremljena (prazan obrazac možete pronaći u Prilogu). Učitelj/nastavnik daje upute o popunjavanju obrasca, a natjecatelji ga popunjavaju i ulažu u malu omotnicu koju zatvaraju i na nju ispisuju dobivenu zaporku. Svi natjecatelji trebaju znati svoj OIB da bi mogli ispuniti obrazac za zaporku.
5. **Na svim razinama natjecanja učenici neće samostalno određivati zaporke, već će od nadležnog povjerenstva dobiti unaprijed pripremljene zaporke koje će učenici koristiti do završetka pojedine razine natjecanja.** Zaporke mogu biti umetnute u malu omotnicu zajedno s obrascem za zaporku ili već unaprijed upisane na obrazac za zaporku. Na svim razinama natjecanja dovoljno je da zaporka bude **samo riječ**.

Zaporke pripremaju školsko, županijsko i državno povjerenstvo (svatko za svoju razinu natjecanja). Molimo povjerenstva da u zaporkama koriste primjerene riječi čija dužina ne prelazi deset slova te preporučujemo da se koriste engleske riječi.

Zaporku (dobivenu riječ) natjecatelji na državnoj razini natjecanja trebaju prepisati i na prazan A4 list koji im služi za pravljenje bilježaka tijekom sastavka. Ovaj se list mora predati dežurnom učitelju/nastavniku po završetku tog dijela testa zajedno s ostalim ispitnim materijalima.

Nakon gore navedene procedure dežurni učitelj/nastavnik daje znak da natjecatelji uzmu list s uputama o rješavanju testa. Dežurni učitelj/nastavnik natjecateljima čita tekst uputa (koje će povjerenstvima biti dostavljene zajedno s testovima) te odgovara na eventualna pitanja natjecatelja.

1. Nakon gore navedenog dežurni učitelj/nastavnik daje znak da natjecatelji uzmu test i dva identična lista za odgovore. **Učenici sami odlučuju koji će im od dva identična lista za odgovore biti konačni list za odgovore** imajući na umu niže navedene dodatne upute za pisanje testa (poništavanje nejasnih, neurednih, prepravljanih rješenja i dr.) te činjenicu da će **nadležno povjerenstvo prilikom ispravljanja ispita vrednovati samo jedan (konačni) list za odgovore**. Na naslovnicu testa, kao i na oba lista za odgovore, natjecatelji moraju prepisati dobivenu zaporku. Natjecatelji moraju još i zaokružiti kategoriju (8., 2. ili 4. razred) i listu na kojoj se natječu (A, B ili C).
2. Dežurni učitelj/nastavnik zatim daje znak da natjecatelji pregledaju jesu li njihove kopije ispitnih materijala ispravne (prebrojiti stranice i provjeriti kvalitetu kopije).
3. Dežurni učitelj/nastavnik daje znak da natjecatelji mogu početi s rješavanjem i od tog trenutka se mjeri vrijeme trajanja testa.
4. Dežurni učitelj/nastavnik nema pravo uvida u rješenja testa za vrijeme trajanja pisanoga dijela ispita.
5. Za vrijeme rješavanja testa nije dopušteno napuštanje prostorije. Ukoliko netko od natjecatelja završi rješavanje prije isteka propisanoga vremena, može predati ispitne materijale i tiho napustiti prostoriju.
6. Nakon završetka rješavanja testa natjecatelji dežurnom učitelju/nastavniku prvo predaju konačan list za odgovore i zatvorenu malu omotnicu s ispunjenim obrascem za zaporku, a potom test i radni list za odgovore koji se neće vrednovati. Dežurni učitelj/nastavnik dužan je provjeriti imaju li svi konačni listovi za odgovore upisanu zaporku te kategoriju i listu (A, B ili C ukoliko se ovaj podatak traži) i pri predaji materijala nadležnom povjerenstvu jasno odvojiti konačne listove za odgovore od radnih verzija i testova.
7. Nakon završetka pisanoga dijela ispita nadležno prosudbeno povjerenstvo otvara omotnicu s rješenjima i prema uputama za ispravljanje boduje svaki konačan list za odgovore. S obzirom na broj natjecatelja, potrebno je u prosudbeno povjerenstvo imenovati dovoljan broj učitelja/nastavnika engleskoga jezika koji će ispravljati listove za odgovore. Prilikom ispravljanja listova za odgovore točni se odgovori označavaju znakom 🗸, a netočni znakom – i to crvenom tintom. Povjerenstvo svojim potpisima na svakom konačnom listu za odgovore odgovara za proceduru ispravljanja te točnost zbroja bodova. Po tri člana povjerenstva moraju pregledati i potpisati svaki konačan list za odgovore.
8. Nakon ispravka svih konačnih listova za odgovore treba objaviti privremeni poredak pod zaporkama. Po okončanju žalbenoga postupka treba otvoriti omotnice s obrascem za zaporku i imenovati natjecatelje, pričvrstiti („zaklamati”) obrasce za zaporku za odgovarajuće listove za odgovore, sastaviti konačni poredak svih sudionika u natjecanju i zajedno s konačnim listovima za odgovore poslati na adrese županijskih povjerenstava, odnosno na adresu Državnoga povjerenstva s naznakom – za *Natjecanje iz engleskoga jezika.*

**Dodatne upute**

1. Na konačnim listovima za odgovore, koji će se jedini vrednovati

* treba pisati pisanim slovima, a uporaba velikih tiskanih slova dopuštena je samo pri upisivanju slova koje označava točno rješenje kod zadataka višestrukoga izbora (A, B, C, D)
* **u svim kategorijama i na svim razinama natjecanja** **sve riječi koje u testu započinju velikim početnim slovom moraju biti napisane velikim početnim slovom i na konačnom listu za odgovore**
* dopuštena je uporaba samo plave i crne kemijske olovke koje se ne mogu brisati (nije dopuštena uporaba obične olovke)
* nije dopuštena uporaba korektora niti bilo kakvo drugo brisanje
* svako prepravljeno rješenje se poništava
* odgovori koji ne slijede upute za rješavanje zadatka neće se priznavati (npr. ako treba upisati slovo koje označava točno rješenje, onda se kao točno rješenje prihvaća samo slovo, ne i riječ/rečenica)
* rukopis mora biti uredan, a slova se moraju jasno raspoznati (npr. slova a, o, m, n, u, r, q i sl.). Sva neuredna i nejasna rješenja neće se priznavati.

2. Na samome testu kao i na (radnom) listu za odgovore koji se neće vrednovati natjecatelji smiju praviti bilješke i prepravljati odgovore jer povjerenstva boduju **isključivo konačne listove za odgovore**. Međutim, ukoliko će učenik na materijalima koji se ne vrednuju ispisivati neprimjerene sadržaje (uvredljivi ili vulgarni izrazi, crteži i slično) nadležno povjerenstvo ga smije diskvalificirati čak i ako takvog sadržaja nema na konačnom listu za odgovore koji će se bodovati.

3. Svi potrebni obrasci, tablica privremenog poretka i prijavnice nalaze se u *Prilogu* ovog dokumenta, a tablicu konačnog poretka i sve dodatne informacije možete pronaći na internetskoj stranici Agencije za odgoj i obrazovanje [www.azoo.hr](http://www.azoo.hr/).

4. Uz prethodnu pravovremenu najavu i prilaganje popratne dokumentacije nadležnom povjerenstvu od strane mentora, učenicima s teškoćama može se omogućiti:

* produženje vremena pisanoga / usmenoga ispita za najviše 50%
* uvažavanje posebnosti rukopisa ukoliko proizlaze iz vrste teškoće
* uvećanje na A3 veličinu papira
* korištenje elektroničke bilježnice za slijepe i slabovidne osobe.

O svim omogućenim prilagodbama nadležno povjerenstvo treba sastaviti kratak zapisnik, priložiti ga uz konačni list s odgovorima i listić sa zaporkom i poslati povjerenstvu na sljedećoj razini natjecanja, ukoliko učenik stekne pravo za nastavak natjecanja.

**Objava rezultata natjecanja i žalbeni postupak**

Školska i županijska povjerenstva te Državno povjerenstvo obznanjuju privremeni poredak (pod zaporkama) prema postignutim bodovima. Svaki natjecatelj i njegov mentor imaju pravo uvida u test, tj. svoj ispravljeni list za odgovore u nazočnosti člana povjerenstva i mogu podnijeti pisani prigovor nadležnom povjerenstvu u roku od 30 minuta nakon obavljenog uvida u zadatke (vidi prilog 6). Nakon žalbenoga postupka povjerenstvo razmatra prigovor, na njega odgovara pisanim putem, nakon čega prigovor više nije moguć. Na školskom i županijskom natjecanju prigovor se rješava odmah, a na državnom natjecanju Državno je povjerenstvo dužno riješiti prigovor prije početka usmenoga dijela natjecanja. Na rezultate usmenoga dijela ispita prigovor se ne podnosi. U slučaju da učenikov odgovor traži provjeru u literaturi koja je povjerenstvu nedostupna, predsjednik povjerenstva dužan je obrazložiti usmeno i u pisanom obliku sudionicima da je moguća promjena poretka nakon uvida u stručnu literaturu najkasnije 48 sati nakon završetka natjecanja.

Prilikom bodovanja odgovora (ili žalbi učenika) nadležna povjerenstva nisu dužna prihvatiti sve izraze koje je moguće pronaći na internetu i u ostalim izvorima, već će povjerenstva prihvatiti formalne, uvriježene i frekventne izraze koji se mogu pronaći u pouzdanim rječnicima i sličnim izvorima. Izraze niske frekvencije, neuvriježene u širokoj upotrebi i nepoznate prosječnom izvornom govorniku nadležna povjerenstva nisu dužna prihvatiti.

Ljestvice konačnoga poretka na školskoj i županijskoj razini natjecanja obznanjuju se po okončanju žalbenoga postupka (vidi tablice priložene na kraju ovoga dokumenta *– Prilozi)*, a na državnoj razini po završetku usmenoga dijela ispita.

Ako više učenika ima isti broj bodova unutar jedne kategorije, svi oni zauzimaju isto mjesto. Više učenika s istim brojem bodova i istim osvojenim mjestom ne ukidaju iduće mjesto. Na primjer, bez obzira što dva ili više učenika s istim brojem bodova dijele 1. mjesto, slijedi 2. mjesto, koje također može dijeliti nekoliko učenika, potom slijedi 3. mjesto, itd.

**Priznanja i nagrade**

Odluke o priznanjima i nagradama donose i provode školska i županijska povjerenstva. Na državnom natjecanju svi natjecatelji koji osvoje prva tri mjesta dobivaju priznanja, ostali sudionici natjecanja dobivaju pohvalnice, a mentori i organizatori zahvalnice.

**Literatura**

Za pripremu se mogu koristiti svi udžbenici i priručnici odobreni od Ministarstva znanosti i obrazovanja za školsku 2018/2019. godinu (vidi: Katalog odobrenih udžbenika).

Programski sadržaji proizlaze iz redovitoga školskoga programa, dodatne nastave, izvannastavnoga rada sukladno važećem Nastavnom planu i programu Ministarstva znanosti i obrazovanja Republike Hrvatske, ali i iz samostalne učeničke inicijative vezane uz različita područja uporabe engleskoga jezika.

**ČLANOVI DRŽAVNOGA POVJERENSTVA NATJECANJA IZ ENGLESKOGA JEZIKA**

1. Noemi Ajduković prof., Osnovna škola Sesvetska Sopnica, Sesvete
2. Tatyana Butorac, prof., Osnovna škola „Granešina”, Zagreb
3. Sofija Fruk, dipl. učitelj, IV. osnovna škola Varaždin, Varaždin
4. Senka Gašparec Lugomer, prof., Srednja škola „Ivan Seljanec“, Križevci
5. Olga Granić, prof., I. gimnazija, Split
6. Marijela Gulin, prof., Škola za dizajn, grafiku i održivu gradnju, Split
7. mr. sc. Stephen Hindlaugh, *Hindlaugh*, obrt za jezične usluge, Zagreb
8. Danijela Ille, prof., XVI. gimnazija, Zagreb
9. mr. sc. Maria Jurjevich, XVI. gimnazija, Zagreb
10. Melita Jurković, prof., IV. gimnazija, Zagreb
11. Helga Kraljik, prof., Srednja škola Bana Josipa Jelačića, Zaprešić
12. Haidi Mimica Tudor, prof., Osnovna škola „Ravne njive”, Split
13. Marija Miščančuk, prof., Međimursko veleučilište u Čakovcu, Čakovec
14. Irena Pavlović, prof., Srednja škola Čazma, Čazma
15. Denis Plavetić, prof., Gimnazija Karlovac, Karlovac, predsjednik
16. Livija Pribanić, prof., Srednja strukovna škola Vinkovci, Vinkovci
17. Daniela Reić Šućur, prof., Osnovna škola Manuš, Split
18. Anamarija Sabioni, prof., XVI. gimnazija, Zagreb
19. Ivan Štefanić, prof., Osnovna škola Vladimira Nazora, Pazin
20. Martina Šturm, prof., Agencija za odgoj i obrazovanje, Zagreb, tajnica
21. Dajana Vukadin, prof., Osnovna škola Sveta Klara, Zagreb
22. Jelena Zdrilić, prof., Agencija za odgoj i obrazovanje, Podružnica Rijeka, Rijeka

**Napomena**

**Uporaba imenica (učenik, učitelj, nastavnik, voditelj) u tekstu podrazumijeva i osobe ženskoga i muškoga spola, dakle: učenice/učenike, učiteljice/učitelje, nastavnice/nastavnike, voditeljice/voditelje, ravnateljice/ravnatelje).**

**PRILOZI U NASTAVKU!Prilozi**

Prilog 1 – Obrazac za zaporku

**OBRAZAC ZA ZAPORKU**

**(ispunjava učenik tiskanim slovima)**

**Zaporka:**

|  |
| --- |
|  |

**(dobivena riječ)**

**Datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Područje (zaokružite naziv natjecanja): Školsko / županijsko / državno natjecanje iz**

 **engleskoga jezika**

**Razred i kategorija natjecanja: a) OŠ (8. razred) b) SŠ 2A c) SŠ 2B d) SŠ 4A**

 **e) SŠ 4B f) Lista C (samo na državnoj razini)**

**Ime i prezime učenika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Razred: \_\_\_\_\_\_\_\_\_\_\_**

**OIB: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Naziv i sjedište škole (naziv škole, mjesto, ulica i broj):**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ime i prezime voditelja / mentora: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Prilog 2 – Ljestvica privremenoga poretka

**LJESTVICA PRIVREMENOGA PORETKA**

**ŠKOLSKO/ŽUPANIJSKO/DRŽAVNO NATJECANJE**

**IZ ENGLESKOGA JEZIKA**

**Razred i kategorija natjecanja: a) OŠ (8. razred) b) SŠ 2A c) SŠ 2B d) SŠ 4A**

 **e) SŠ 4B f) Lista C (samo na državnoj razini)**

|  |  |  |
| --- | --- | --- |
| **Rb** | **Zaporka** | **Broj bodova** |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (mjesto i datum) (potpis predsjednika Povjerenstva)

Prilog 3 – Ljestvica konačnoga poretka (interna)

**Napomena**: Od školske godine 2012/2013. Agencija za odgoj i obrazovanje uvela je jednoobraznu excel tablicu za sva natjecanja koju se ispunjenu šalje na višu razinu natjecanja. Molimo vas da službenu excel tablicu šaljete županijskom i državnom povjerenstvu jer je pripremljena za import u središnji sustav te da u njoj ne vršite nikakva formatiranja.

Za potrebe interne objave na oglasnoj ploči škole ili školskoj web stranici možete koristiti i ovu word tablicu.

**LJESTVICA KONAČNOGA PORETKA**

**ŠKOLSKO / ŽUPANIJSKO / DRŽAVNO NATJECANJE**

**IZ ENGLESKOGA JEZIKA**

**Sjedište Povjerenstva (škola), ime i prezime predsjednika Povjerenstva, adresa, telefon i e-mail**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Razred i kategorija natjecanja: a) OŠ (8. razred) b) SŠ 2A c) SŠ 2B d) SŠ 4A e) SŠ 4B f) C lista (samo na državnoj razini)**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rb** | **Ime učenika** | **Prezime učenika** | **Zaporka** | **Ime škole** | **Mjesto** | **Broj županije** | **Ime mentora** | **Prezime mentora** | **Broj bodova** |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (mjesto i datum) (potpis predsjednika Povjerenstva)

**Svi obrasci nalaze se u Katalogu.**

Molimo Vas da navedeno, u zakazanim rokovima, pošaljete redovitom poštom na adresu naše škole:

OŠ DOBRIŠE CESARIĆA,

K.Š. ĐALSKOG 29,

10000 ZAGREB

jer navedeni dokumenti moraju sadržavati pečat škole i potpis odgovorne osobe (ravnatelja).

**Svim mentorima i učenicima želimo uspješno sudjelovanje na ovogodišnjem natjecanju!**

**Tajnica Županijskog povjerenstva Predsjednica Županijskog povjerenstva**

 **Marina Majer Gordana Fileš**